讀吕居仁詩
作者：謝薖
朝代：宋

paragraphs: 吾宗宣城守，詩壓顔鮑輩。
其間警拔句，江練與霞綺。
居仁相家子，歛退若寒士。
學道期日損，哦詩亦能事。
自言得活法，尚恐宣城未。
今晨開草堂，書帙亂無次。
探囊得君詩，疾讀過三四。
淺詩如蜜甜，中邊本無二。
好詩初無奇，把玩久彌麗。
有如菴摩勒，苦盡得甘味。
徐侯南州傑，論文極根抵。
讀君詩卷終，曰此有餘地。
期君高無上，二謝以平視。
要當掣鯨魚，豈但看翡翠。